Eug(enius) episcopus s(eruus) s(eruorum) dei. Venerabilibus fratribus Hu(goni) Altisiodorensi et G(odefrido) Lingonensi episcopis et karissimo filio B(ernardo) Clareuallensi abbati salutem et apostolicam benedictionem. apostolice sedis amministratio, cui licet immeriti deseruimus, facit nos uniuersis ecclesiis debitores et quemadmodum de earum pace et tranquillitate gaudemus, ita siqui eas indebitis molestiis et fatigationibus inquietant, paterno affectu dolemus et eis tam per nos ipsos quam per fratres nostros benigne prouidere solliciti sumus. Accepimus autem quod uenerabile monasterium Sancte MARIAE de Vizeliaco filius noster W(illelmus) Niuernensium comes contra iusticiam et antiquam consuetudinem grauare contendat, cum dilectos filios nostros P(ontium) abbatem et fratres ipsius loci atque eorum burgenses extra uillam Vizeliaci pro faciendis seu recipiendis iusticiis contra priuilegiorum apostolice sedis statuta exire constringat. Quia ergo monasterium ipsum beati Petri iuris est et sub sancte Romanae ecclesie patrocinio et defensione consistit, in sua ei iusticia nec possumus deesse nec debemus. Ideo que per presentia scripta uobis mandamus, quatinus eundem comitem ex nostra parte districtius commonere curetis, ut de cetero neque abbatem neque monachos neque burgenses pro huiusmodi causis predictam uillam egredi cogat. Quod si facere adtemptauerit, dissimulare non poterimus quin beati Petri iniuriam districtius ulciscamur. Data Ferentini VII Kal. Februarii. Eug(enius) episcopus s(eruus) s(eruorum) dei. Dilecto in Christo filio uiro Odoni Burgundie duci salutem et apostolicam benedictionem.